泊舟桃花臺入妙香院
作者：趙蕃
朝代：宋

paragraphs: 携家本避長城戍，孫子相仍住桃塢。
雖云秦暴賦可逃，後乃開通晉南渡。
當時未有神仙傳，創自淵明詩五言。
祇今圖畫遍四海，樓臺樹木空蒼然。
玄都亦說桃千樹，夢得飄零因怨句。
未應只屬羽人家，亦有因茲悟初祖。
我州那得桃花臺，臺下清溪轉石哀。
仙耶釋耶不可見，每一過之空繫纜。